Jelena Medić

**Jelena Medić** (Novi Sad, 7. novembra 1980.) bosanskohercegovačka je i srpska fotografkinja, dramaturginja i glumica, koja živi i stvara u u Banjoj Luci.

## Biografija 
Rođena Novosađanka Jelena Medić svoju fotografsku karijeru gradila je i gradi izlažući radove u Bosni i Hercegovini i inostranstvu. Njen studio se nalazi u Banjoj Luci, gdje je završila Akademiju umjetnosti i to diplomiravši na studijskom programu dramskih umjetnosti na dva smjera: glumi i dramaturgiji. Poslije studija, godinama je radila na kasnije nagrađenim pozorišnim i filmskim ostvarenjima, oživjela je pozorišnu scenu u Laktašima i osnovala Internacionalni teatarski festival. Nakon deset godina rada u pozorištu, okreće se fotografiji. Prvo se bavila komercijalnom fotografijom, a od početka 2020. nastavlja da umjetničkom fotografijom istražuje čovjekov unutrašnji svijet. Glavna interesovanja su joj portret i akt. Fotoaparatom istražuje emocije i posmatra kako se duh i duša projektuju na fotografiju. Svojim djelima teži da inspiriše ljude na svjesnost, ohrabruje da se propita kolektivno nesvjesno, utvrdi šta je formiralo našu ličnost i otkrije šta je naše sopstvo, kako definiše Karl Gustav Jung, što se naročito pokazalo potrebnim tokom pandemije kovida 19.

mini|lijevo|Jelena Medić tokom izložbe „Budni” (Foto: Sead Šašivarević)

Izložbe Jelene Medić su uglavnom postavljene na otvorenom prostoru, ili na objektima sa kojima se stanovništvo svakodnevno srijeće, i sastoje se od crno-bijelih fotografija nemalih formata. Na ovaj način, djela joj se direktno obraćaju velikom broju ljudi bez obzira na spol, socijalni status, zanimanje, nacionalnost, konfesiju ili bilo koju drugu odrednicu. Jedna od Jeleninih zapaženijih izložbi je „Budni”, u okviru koje su fotografije 25 bosanskohercegovačkih umjetnika („mirnih ratnika za istinu”) istovremeno istaknute na 116 bilborda i oglasnih panoa u 18 gradova zemlje, među kojima su: Sarajevo, Banja Luka, Mostar, Tuzla, Bijeljina, Trebinje i dr. Ideja izložbe je bila da se u javnom prostoru likovi političara zamjene licima artista i drugih duhovnih radnika, i to samo dva dana nakon lokalnih izbora 2020. godine, da se građani pozovu na ličnu transformaciju i iscjeljenje. Na „buđenje” su ih pozivali: vajar Bojan Mikulić, likovna umjetnica Nina Babić, fotografkinje Tajana Dedić Starović i sama autorka, glumci Anja Ilić, Zlatan Vidović, Slađana Zrnić, pjevačica i pijanistkinja Marija Šestić, ragbista Sreten Zec... Umjetnica je ovu instalaciju opisala kao „kampanju za umjetnost, istinu, slobodu, ljubav i pravo na autentičnost”. Izložba „Budni” nije svedena samo na okvire prezentovanja fotografija, već se širila u raznim pravcima, pa je pokrenut i blog „Razgovori o buđenju” na Jeleninom veb-sajtu, koji uključuje i video-sekvence na YouTube-u, a osnovano je i udruženje građana Klub „Budni” s ciljem unapređenja i promocije svjesnog i odgovornog načina življenja.

U Galeriji „Plus” Muzeja savremene umjetnosti Republike Srpske u Banjoj Luci Jelena je novembra iste godine izložila 13 portreta i aktova 12 banjalučkih umjetnica iz projekta „Budni”, od kojih je napravljen kalendar za 2021. Naredne jeseni, pet radova nastalih kroz projekat „SvoJa” prikazala je na izložbi „Sada”, dijelu Festivala „Fotojenia” u palati „Viljavisensio” u andaluzijskom gradu Jerez de la Frontera, u društvu još šest svojih koleginica iz Bosne i Hercegovine.

Na izložbi „Šta je nama naša borba dala”, priređenoj u banjalučkom Muzičkom paviljonu „Staklenac“ 2022, mogle su se vidjeti fotografije na kojima je sportistkinja Gorica Bilak Moconja. Izložba je otvorena na Osmi mart i propitivala je da li je ženska revolucija, pored mnogih pozitivnih tjekovina, donijela i negativne posljedice ženama, te koliko se ljudi vezuju za ideologije.

Uvršćena je u „Enciklopediju nacionalne dijaspore”, koju uređuje Ivan Kalauzović Ivanus.

## Odabrane izložbe 
* *Budni* (širom BiH, 2020)
* *Umjetnice Banjaluke* (Banja Luka, 2020)
* *Sada* (Jerez de la Frontera, 2021)
* *Šta je nama naša borba dala* (Banja Luka, 2022)

## Reference 
## Literatura 
* 

## Vanjski linkovi 
* Veb-sajt Jelene Medić
* Kanal Jelene Medić na YouTube-u
* Galerija fotografija sa izložbe „Budni”, jelenamedic.com, 2020. Posjećeno: 28. aprila 2022.
* „Umjesto političara – umjetnost na bilbordima u BiH”, Radio Slobodna Evropa, YouTube, 2020. Posjećeno: 28. aprila 2022.
* Jelena Medić u emisiji „Art mašina”, RTRS, YouTube, 2020. Posjećeno: 28. aprila 2022.
* Jelena Medić u emisiji „ŠGK”, Bono, YouTube, 2020. Posjećeno: 28. aprila 2022.
* Jelena Medić u emisiji „Dejana TalkShow”, OBN, YouTube, 2021. Posjećeno: 28. aprila 2022.
* „Razgovori o buđenju: Gorica Bilak Moconja – Tamna noć duše”, YouTube, 2021. Posjećeno: 28. aprila 2022.
* „Pusti priču da živi” sa Jelenom Medić, IMEP, YouTube, 2021. Posjećeno: 28. aprila 2022.
* Jelena Medić u podkastu „Neka ostane među nama”, YouTube, 2022. Posjećeno: 28. aprila 2022.
* „Banja Luka: Otvorena tematska izložba ’Šta je nama naša borba dala’”, RTV BN, YouTube, 2022. Posjećeno: 28. aprila 2022.

Kategorija:Rođeni 1980.
Kategorija:Biografije, Novi Sad
Kategorija:Bosanskohercegovački umjetnici
Kategorija:Bosanskohercegovački fotografi
Kategorija:Bosanskohercegovački dramaturzi
Kategorija:Bosanskohercegovački glumci
Kategorija:Bosanskohercegovačke glumice